ກົມກິດຈະການນັກສຶກສາໄດ້ເຕົ້າໂຮມນັກສຶກສາ ກ່ອນອອກເດີນທາງໄປຮຽນຕໍ່ຢູ່ ສສ ຫວຽດນາມ
- ລາຍລະອຽດ
- ເຜີຍແຜ່ເມື່ອ 25 ກັນຍາ 2014
- ຂຽນໂດຍ DSA111
ກົມກິດຈະການນັກສຶກສາໄດ້ເຕົ້າໂຮມນັກສຶກສາ
ກ່ອນອອກເດີນທາງໄປຮຽນຕໍ່ຢູ່ສສຫວຽດນາມ
ໃນມື້ວັນສຸກວັນທີ19 ກັນຍາແລ້ວນີ້, ກົມກິດຈະການນັກສຶກສາໄດ້ຈັດຕັ້ງການເຕົ້າໂຮມນັກສຶກສາທີ່ໄດ້ຮັບທຶນການສຶກສາຈາກການຮ່ວມມືຊ່ວຍເຫຼືອຂອງລັດຖະບານຫວຽດນາມ, ກ່ອນພວກກ່ຽວຈະອອກເດີນທາງໄປຮຽນຕໍ່ທີີ່ສສ. ຫວຽດນາມ.
ງານພົບປະຄັ້ງນີ້ໄດ້ຮັບກຽດເຂົ້າຮ່ວມຂອງທ່ານສຈ.ດຣ. ຄຳລືຊານວນສະຫວັນ, ຫົວໜ້າກົມກິດຈະການນັກສຶກສາ, ທ່ານຟາມວັນແຄັງທູດສຶກສາແລະວັດທະນະທຳສສ. ຫວຽດນາມປະຈຳລາວແລະທ່ານດຣ. ຄຳຕັນສົມວົງ, ຮອງຫົວໜ້າກົມກິດຈະການນັກສຶກສາຜູ້ຊີ້ນຳວຽກງານການຄຸ້ມຄອງນັກສຶກສາຊຶ່ງທ່ານທັງສາມໄດ້ສະແດງຄວາມຮັກແພງເປັນຫ່ວງເປັນໃຍ ແລະ ລະດົມຈິດໃຈໃຫ້ນັກສຶກສາຕັ້ງໃຈຮ່ຳຮຽນເພື່ອນຳເອົາຄວາມຮູ້ຄວາມສາມາດອັນໃໝ່ມາພັດທະນາສ້າງສາປະເທດຊາດໃນອະນາຄົດ ຊຶ່ງຈະເປັນການປະກອບສ່ວນເພີ່ມພູນຄູນສ້າງການຮ່ວມມື ແລະ ຄວາມສາມັກຄີແບບພິເສດລະຫວ່າງສອງຊາດລາວ-ຫວຽດນາມໃຫ້ນັບມື້ນັບແໜ້ນແຟ້ນ. ນອກຈາກນັ້ນນັກສຶກສາຍັງໄດ້ຮັບຟັງການເຜີຍແຜ່ຂໍ້ຕົກລົງຂອງລັດຖະມົນຕີວ່າດ້ວຍລະບຽບການຄຸ້ມຄອງນັກຮຽນນັກສຶກສາທີ່ໄປສຶກສາຢູ່ຕ່າງປະເທດ ສະບັບເລກທີ3552/ສສກ.ກນ.13, ຄຳແນະນຳກ່ຽວກັບການເດີນທາງ ແລະ ງານດຳລົງຊີວິດເວລາຢູ່ປະເທດຫວຽດນາມ.
ໃນປີ2014 ນີ້ລັດຖະບານຫວຽດນາມໄດ້ຊ່ວຍເຫຼືອທຶນການສຶກສາແກ່ລັດຖະບານລາວຈຳນວນ907 ທຶນໃນນັ້ນທຶນໄປຮຽນໄລຍະຍາວ614 ທຶນແລະໄປຝຶກອົບຮົມຍົກລະດັບໄລຍະສັ້ນ293 ທຶນ. ໃນສ່ວນຂອງກະຊວງສຶກສາທິການແລະກິລາແມ່ນມີໜ້າທີ່ຄຸ້ມຄອງການຄັດເລືອກທຶນຂົງເຂດວິທະຍາສາດທົ່ວໄປ405 ທຶນໃນນັ້ນມີທຶນລະດັບປະລິນຍາຕີ160 ທຶນ, ປະລິນຍາໂທ135 ທຶນແລະປະລິນຍາເອກ25 ທຶນ. ສ່ວນເຫຼືອແມ່ນທຶນໄລຍະສັ້ນ.
ເພື່ອຍົກສູງຄຸນນະພາບ, ນັກສຶກສາໄດ້ຜ່ານຂະບວນການຄັດເລືອກຄັກແນ່ແລະຍັງໄດ້ກະກຽມພາສາຫວຽດນາມຢູ່ສປປລາວເປັນເວລາ4 ເດືອນ.
ນັກສຶກສາໄດ້ທະຍອຍກັນໄປສສ. ຫວຽດນາມເປັນຫຼາຍກຸ່ມຊຶ່ງກຸ່ມທຳອິດໄດ້ອອກເດີນທາງດ້ວຍເຄື່ອງບິນໃນວັນທີ11 ກັນຍາແລ້ວນີ້ໂດຍມີພະນັກງານຂອງກົມກິດຈະການນັກສຶກສາອອກຕິດຕາມຄວາມເປັນລະບຽບຮຽບຮ້ອຍທີ່ສະໜາມບິນ.